Crimă în Sibiu. O tânără de 21 de ani a fost ucisă de iubitul ei, după o ceartă cruntă. "Am auzit țipete foarte puternice"
Crimă infiorătoare într-un apartament din Sibiu. O tânără de 21 de ani ar fi fost ucisă de prietenul ei cu trei ani mai mare, în urma unei cerți violente.
Colegul de apartament al individului este cel care a descoperit corpul fetei. Suspectul a fost găsit de jandarmi într-o pădure de lângă Păltiniș. A fost reținut.
Cei doi tineri locuiau de un an cu chirie într-un bloc din cartierul Mihai Viteazul din Sibiu.
Sâmbătă dimineață ar fi început să se certe foarte tare, spun vecinii.
Vecin: "Am auzit țipete foarte puternice, mobilă răsturantă și nu știu ce s-a întâmplat. M-am dus și i-am bătut în ușă, mi-a deschis decât puțin ușa. «Ce se întâmplă la voi?». «Nimic». Și mi-a închis. El se mai certa cu ea din cand in cand, eu ziceam ca-s ale tineretii valuri".
La scurt timp, scandalul s-a oprit. În apartament mai locuia și un alt bărbat. Când s-a întors de la muncă, a descoperit trupul fără viață al tinerei de 21 ani și a sunat la poliție.
Suspectul fugise de la locul crimei și a fost găsit de jandarmii montani într-o pădure din stațiunea Păltiniș, la peste 30 de kilometri distanță.
Prim procuror adjunct Mihaela Ruginosu, purtătorul de cuvânt al Parchetului de pe lângă Tribunalul Sibiu: "Într-un apartament din municipiul Sibiu a fost găsit cadavrul unei tinere în vârstă de 21 de ani ce prezenta plăgi tăiate în zona gâtului. Bănuit de comiterea faptei este prietenul victimei, un tânăr de 24 de ani din municipiul Sibiu".
Vecinii - șocați de cele întâmplate - spun că cei doi s-ar fi certat destul de des.
Vecină: "Mă întâlneam cu ei și păreau foarte dubioși, sigur se drogau. Chiar acum două zile coborau pe aici, aveau amândoi două pălării roz, mă uitam la ei, păreau dubioși”.
Vecin: "Era așa cuminte și respectuos, chiar m-a surprins când am auzit. Respectos, «Bună ziua!» «Bună ziua!». Sfios".
Vecină: "Și noi avem copii și ne gândim să nu li se întâmple ceva rău. În sufletul lor numai ei știu ce o fi fost”.
Bărbatul de 24 de ani a fost audiat de oamenii legii și apoi reținut. Anchetatorii vor reface filmul tragediei și trebuie să stabilească dacă tânărul ar fi consumat substanțe interzise sau ar fi avut un trecut cu probleme.